શહેરના વિશ્રામગૃહ જવાના રસ્તે યોજાયેલ આ ઇવેન્ટમાં અબાલવૃધ્ધ સહુ રવિવારે આરામ ફરમાવવા બદલે વહેલી સવારે ઉમટી પડ્યા હતા અને પોતાના બચપણની વિવિધ રમતો અને શારીરિક કસરત થઇ જાય તેવા યોગ અને ડાન્સની મજા માણી હતી. ભમરડા, લખોટી, દોરડાકૂદ, સાયકલિંગ, સતોડીયું જેવી બચપણની સ્મૃતિરૂપ રમતોનો નિજાનંદ લેતા સહુ વર્ષો જૂની યાદોમાં ખોવાઈ જવા પામ્યા હતા. તો પતંજલિ યોગ સમિતિ દ્વારા અત્રે યોગ શીખવવામાં આવ્યા હતા. અત્રે ઉલ્લેખનીય છે કે મહાનગરોમાં તો આવી ઇવેન્ટમાં ખાસ કરીને જે તે શહેરનું યુવાધન ભરપૂર માત્રામાં ઉમટી રહે છે. પરંતુ દાહોદમાં હજુય આ ક્ષેત્રે યુવાવર્ગની ઉદાસીનતા સ્પષ્ટપણે જોવાઈ રહી છે. ગત વર્ષે પણ ભવ્ય સફળતા પામેલું આ હેપ્પી સ્ટ્રીટનું આયોજન આ વર્ષે પણ કરનાર હોલીજોલી ગ્રૂપ દ્વારા આવતા રવિવારે પણ આ જ સ્થળે પુન: આ ઇવેન્ટ યોજાઈ છે. આવો અત્રે આ મસ્ત મજાની ઇવેન્ટની તસવીરો માણીએ: